ΚΑΝΟΝΙΣΜΟΣ (ΕΟΚ) αριθ. 1794/79 ΤOY ΣΥΜΒΟΥΛΙΟΥ της 9ης Αυγούστου 1979 περί τροποποιήσεως του κανονισμού (ΕΟΚ) αριθ. 154/75 "περί χρηματοδοτήσεως του ελαιοκομικού μητρώου"

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος και ιδίως το άρθρο 43,

την πρόταση της Επιτροπής,

τη γνώμη της Συνελεύσεως(1),

Εκτιμώντας:

ότι το άρθρο 3 του κανονισμού (ΕΟΚ) αριθ. 154/75 του Συμβουλίου της 21ης Ιανουαρίου 1975 περί καταρτίσεως ελαιοκομικού κτηματολογίου στα Κράτη Μέλη παραγωγής ελαιολάδου(2) προέβλεψε ότι μέρος της ενισχύσεως για τις περιόδους εμπορίας 1973/1974 και 1974/1975 που χορηγείται στους παραγωγούς, θα διατίθεται για τη χρηματοδότηση εργασιών απαραιτήτων για την κατάρτιση του ελαιοκομικού κτηματολογίου-

ότι, λαμβάνοντας κυρίως υπόψη τη σημασία και τον όγκο των απαιτουμένων εργασιών, το ύψος του παρακρατουμένου ποσού από την ενίσχυση είναι τελείως ανεπαρκές για την πραγματοποίηση των εργασιών αυτών-

ότι πρέπει συνεπώς να προβλεφθεί ο τρόπος χρηματοδοτήσεως των επί πλέον δαπανών για την εισαγωγή του ελαιοκομικού κτηματολογίου-

ότι για το σκοπό αυτό πρέπει να προβλεφθεί ένα μέρος της ενισχύσεως στην παραγωγή που αναφέρεται στο άρθρο 5 του κανονισμού του Συμβουλίου αριθ. 136/66/ΕΟΚ της 22ας Σεπτεμβρίου 1966 περί δημιουργίας κοινής οργανώσεως αγοράς στον τομέα των λιπαρών ουσιών(3), όπως τροποποιήθηκε τελευταία από τον κανονισμό (ΕΟΚ) αριθ. 590/79(4), να προορίζεται για τη χρηματοδότηση των συμπληρωματικών δαπανών-

ότι το ποσό που προκύπτει από τις παρακρατήσεις αυτές δεν είναι αρκετό για να καλύψει το σύνολο των ανωτέρω δαπανών και ως εκ τούτου πρέπει να προβλεφθούν άλλες παρακρατήσεις για να καλύψουν τις ενδεχόμενες επί πλέον δαπάνες,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο Μόνο Το άρθρο 3 του κανονισμού (ΕΟΚ) αριθ. 154/75 αντικαθίσταται από το ακόλουθο κείμενο:

"Άρθρο 3

1. Οι αρμόδιες αρχές των Κρατών Μελών παραγωγής που είναι επιφορτισμένες με την καταβολή της ενισχύσεως που προβλέπεται στο άρθρο 10 του κανονισμού αριθ. 136/66/ΕΟΚ μειώνουν το ποσό της ενισχύσεως κατά την πληρωμή:

α) κατά 1% για την ενίσχυση που αφορά την περίοδο εμπορίας 1973/1974-

β) κατά 5% για την ενίσχυση που αφορά την περίοδο εμπορίας 1974/1975-

2. Οι αρμόδιες αρχές των Κρατών Μελών παραγωγής, επιφορτισμένες με την καταβολή της ενισχύσεως στην παραγωγή που προβλέπεται στο άρθρο 5 του κανονισμού αριθ. 136/66/ΕΟΚ, μειώνουν το ποσό της ενισχύσεως κατά την πληρωμή κατά 1,47% για την περίοδο εμπορίας 1979/1980.

3. Τα ποσά που προκύπτουν από τις παρακρατήσεις που πραγματοποιήθηκαν, δυνάμει των παραγράφων 1 και 2 για κάθε Κράτος Μέλος παραγωγής, προορίζονται για τη χρηματοδότηση της εισαγωγής ελαιοκομικού κτηματολογίου σε καθένα από τα εν λόγω Κράτη Μέλη.

Η χρηματοδότηση πραγματοποιείται με την ίδια διαδικασία που προβλέπεται για τις δαπάνες που αναφέρονται στα άρθρα 2 και 3 του κανονισμού (ΕΟΚ) αριθ. 729/70.

4. Στην περίπτωση που τα ποσά που προκύπτουν από τις παρακρατήσεις που προβλέπονται στις παραγράφους 1 και 2 δεν καλύπτουν το σύνολο των δαπανών για την εισαγωγή του ελαιοκομικού κτηματολογίου στα ενδιαφερόμενα Κράτη Μέλη ή σε ένα από αυτά, το Συμβούλιο, με ειδική πλειοψηφία προτάσει της Επιτροπής, καθορίζει το ποσοστό ή τα ποσοστά της ενισχύσεως στην παραγωγή που θα διατεθούν για τη χρηματοδότηση των επί πλέον δαπανών.

5. Είναι επιλέξιμες οι δαπάνες που προκύπτουν από τις συμβάσεις που συνάπτονται μεταξύ της αρμόδιας αρχής του Κράτους Μέλους παραγωγής και των φυσικών ή νομικών προσώπων που είναι επιφορτισμένα με την εκτέλεση των εργασιών, ή, στην περίπτωση που το Κράτος Μέλος ανέθεσε τις εργασίες στις υπηρεσίες του, είναι επιλέξιμες οι δαπάνες που προκύπτουν, πλην των δαπανών διαχειρίσεως και ελέγχου.

Το Κράτος Μέλος ενημερώνει προηγουμένως την Επιτροπή για το περιεχόμενο των συμβάσεων, τη συγγραφή υποχρεώσεων ή το προβλεπόμενο κόστος των εργασιών.

6. Οι τυχόν αναγκαίες λεπτομέρειες εφαρμογής των παραγράφων 3, 4 και 5 καθορίζονται σύμφωνα με τη διαδικασία που προβλέπεται στο άρθρο 13 του κανονισμού (ΕΟΚ) αριθ. 729/70."

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος Μέλος.

Έγινε στις Βρυξέλλες, στις 9 Αυγούστου 1979.

Για το Συμβούλιο

Ο Πρόεδρος

M. O'KENNEDY

(1) ΕΕ αριθ. A 140 της 5.6.1979, σ. 133.

(2) ΕΕ αριθ. N 19 της 24.1.1975, σ. 1.

(3) ΕΕ αριθ. 172 της 30.9.1966, σ. 3025/66.

(4) ΕΕ αριθ. N 78 της 30.3.1979, σ. 1.